b"\n_START_ARTICLE_\nMaestrat aragon\xc3\xa8s\n_START_SECTION_\nGeologia\n_START_PARAGRAPH_\nDes del punt de vista geol\xc3\xb2gic, predominen els materials mesozoics, que constitueixen el gros de l'edifici estructural d'aquest territori. El terciari, per la seva part, arriba a la Val de Jarque, depressions de Mas de les Mates i Alcorisa, \xc3\xa0rea de Crivill\xc3\xa9n i Alt Guadalopillo, al mateix temps que conforma els relleus de la serra de Bord\xc3\xb3._NEWLINE_Litol\xc3\xb2gicament, predominen els materials carbonatats: pedra calc\xc3\xa0ria, dolomites i margues, en la major part de les terres altes i serres del Maestrat. Les argiles i gresos afloren principalment en petites depressions i valls infracret\xc3\xa0ciques o de farcit terciari._NEWLINE_El fort plegament sofert pels nivells mesozoics del sector central de l'\xc3\xa0rea d'estudi i l'acci\xc3\xb3 erosiva de la xarxa fluvial posteriorment instal\xc2\xb7lada han donat lloc a relleus abruptes, amb profunds engorjats, barrancs encaixats entre crestes calc\xc3\xa0ries, vigoroses moles i tota una \xc3\xa0mplia s\xc3\xa8rie de formes de relleu, amb gran diversitat geomorfol\xc3\xb2gica i enorme valor paisatg\xc3\xadstic. Hi destaquen les Gorges del Guadalope i els \xc3\x93rganos de Montoro com els paratges m\xc3\xa9s significatius i coneguts.\n_START_SECTION_\nClima\n_START_PARAGRAPH_\nEl clima condiciona tant l'activitat humana com el medi bi\xc3\xb2tic del territori, i \xc3\xa9s que el Maestrat, encara que condicionat per l'altitud on se situa i l'exposici\xc3\xb3 a les caracter\xc3\xadstiques pr\xc3\xb2pies d'un clima mediterrani de muntanya mitjana, presenta forts contrasts t\xc3\xa8rmics i t\xc3\xa9 una temperatura mitjana anual que oscil\xc2\xb7la entre els aproximadament 12,5\xc2\xb0C de Molinos i els 8,8\xc2\xb0C que presenta la capital Cantavella. Tanmateix, per damunt dels 1.500 metres d'altitud, la temperatura mitjana anual descendeix per sota dels 8\xc2\xb0C._NEWLINE_A m\xc3\xa9s, aquest territori es caracteritza per l'escassetat general de precipitacions, amb un m\xc3\xadnim de 401 mm enregistrat en l'embassament de Santolea. En general, les pluges s'incrementen a la part oriental del mass\xc3\xads muntany\xc3\xb3s, per efecte de les influ\xc3\xa8ncies mar\xc3\xadtimes del Mediterrani, i descendeix fins al nord i l'oest on, a m\xc3\xa9s a m\xc3\xa9s, s'incrementa la continentalitat.\n_START_SECTION_\nVegetaci\xc3\xb3\n_START_PARAGRAPH_\nEn funci\xc3\xb3 d'aquestes condicions clim\xc3\xa0tiques, la vegetaci\xc3\xb3 natural s'adapta aix\xc3\xad mateix al medi en qu\xc3\xa8 es desenvolupa. Aix\xc3\xad, trobem una interessant varietat de formacions vegetals, i s'hi poden diferenciar distints pisos bioclim\xc3\xa0tics, tots articulats pel corredor verd que representa el parc fluvial del Guadalope i els seus afluents._NEWLINE_En el sector m\xc3\xa9s septentrional, existeixen formacions pr\xc3\xb2pies de la s\xc3\xa8rie mesomediterr\xc3\xa0nia de l'alzina. El pis mitj\xc3\xa0 correspon a la s\xc3\xa8rie supramediterr\xc3\xa0nia de l'alzina carrasca en els ambients m\xc3\xa9s secs, i el galer en les zones m\xc3\xa9s humides i fresques. Pinars, coscollars, rebollars i savinars es re\xc3\xbcllen tots junts on l'activitat humana els ha perm\xc3\xa8s el desenvolupament vegetal, molts cops a causa de la mateixa innaccessibilitat del terreny. En el sector meridional, per damunt dels 1.600 metres d'altitud, es desenvolupen pinars albs amb savina rastrera. _NEWLINE_M\xc3\xa9s al nord, especialment en els trams alts del Guadalop, el riu Pitarque, i en alguns trams del Guadalopillo, l'abundant vegetaci\xc3\xb3, els xops, marquen un espai que mereix la m\xc3\xa0xima atenci\xc3\xb3 i respecte, i que es constitueix, com a parc fluvial del Guadalop, en l'espina dorsal del parc cultural._NEWLINE_Aquest ampli nombre d'ecosistemes contenen una variada fauna, on hi abunda la cabra muntesa, la ll\xc3\xbadriga, el toix\xc3\xb3, el senglar, la truita, aix\xc3\xad com una avifauna d'import\xc3\xa0ncia internacional._NEWLINE_El medi natural aporta, doncs, importants valors patrimonials al llarg de tot el Maestrat, que representen una valuos\xc3\xadssim recurs i motor de moltes de les propostes de desenvolupament iniciades en aquesta comarca."